Id-Decizjoni tal-Kunsill
tal-21 ta' Jannar 2002
dwar il-konklużjoni ta' Ftehim bejn il-Komunità Ewropea u r-Repubblika ta' l-Afrika t'Isfel dwar kummerċ fi spiriti
(2002/52/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabilixxi l-Komunità Ewropea, u b'mod partikolari l-Artikolu 133, flimkien ma' l-ewwel sentenza ta' l-ewwel subparagrafu ta' l-Artikolu 300(2) tiegħu,
Wara li kkunsidra l-proposta mill-Kummissjoni,
Billi:
(1) Il-Kunsill iddeċieda bid-Deċiżjoni 1999/753/KE [1], li l-Ftehim dwar Kummerċ, Żvilupp u Koperazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika ta' l-Afrika t'Isfel, min-naħa l-oħra [2], għandu jidħol fis-seħħ provviżorjament fl-1 ta' Jannar 2000.
(2) Ftehim bejn il-Komunità Ewropea u r-Repubblika ta' l-Afrika t'Isfel dwar kummerċ fi spiriti (hawn iżjed 'il quddiem issir referenza għalih bħala il-"Ftehim") kien innegozjat. Dan il-Ftehim kien inizjalat fit-30 ta' Novembru 2001 u għandhu jkun approvat.
(3) Biex tkun iffaċilitata l-implimentazzjoni ta' ċerti disposizzjonijiet tal-Ftehim, il-Kummissjoni għandha tkun permessa tagħmel l-aġġustamenti tekniċi meħtieġa skond il-proċedura preskritta fl-Artikolu 15 tar-Regolament tal-Kunsill (KEE) Nru 1576/89 [3] tad-29 ta' Mejju 1989 li jippreskrivi r-regoli ġenerali dwar id-definizzjoni, deskrizzjoni u preżentazzjoni ta' xorb spirituż,
IDDEĊIEDA KIF ĠEJ:
Artikolu 1
Il-Ftehim bejn il-Komunità Ewropea u r-Repubblika ta' l-Afrika t'Isfel dwar kummerċ fi spiriti flimkien ma' l-Anness, Protokoll u Dikjarazzjoni mehmużin huwa b'dan approvati f'isem il-Komunità.
It-testi li jirreferi għalihom l-ewwel subparagrafu huma mehmuża miegħu.
Artikolu 2
Il-President tal-Kunsill huwa b'dan awtorizzat jaħtar il-persuna(i) bis-setgħa li jiffirma l-Ftehim biex jorbot lill-Komunità.
Artikolu 3
Għall-finijiet ta' l-applikazzjoni ta' l-Artikoli 5(8) u 16(2) tal-Ftehim il-Kummissjoni hija b'dan awtorizzata, skond il-proċedura preskritta fl-Artikolu 15 tar-Regolament (KEE) Nru 1576/89, tikkonkludi l-istrumenti rekwiżiti biex ikun emendat il-Ftehim.
Artikolu 4
Il-Kummissjoni għandha tirrappreżenta lill-Komunità fil-Kumitat Konġunt imwaqqaf taħt l-Artikolu 17 tal-Ftehim.
Magħmula fi Brussel, 21 ta' Jannar 2002.